PREGLED ZA UPIS U PRVI RAZRED

Poštovani roditelji/skrbnici

Zbog pandemije izazvane korona virusom od 16.03. obustavljeno je naručivanje djece na preglede za upis u OŠ kao i obavljanje samih pregleda. Kako je sada epidemiološka situacija povoljna, nastavljamo s pregledima no uz stroge mjere suzbijanja širenja zaraze. To znači da će naručivanje i pregledi izgledati nešto drugačije nego do sada.

Preporuka je da se pacijenti u zdravstvenim ustanovama zadržavaju što kraće i dolaze u kontakt sa što manje ljudi. Na početku rada i nakon svakog pacijenta potrebno je izvršiti provjetravanje i dezinfekciju prostorija kao i svih radnih površina. Kako bismo to mogli ispuniti, djecu ćemo naručivati u većim razmacima. To znači da ćemo dnevno moći napraviti manji broj pregleda. No ne brinite, rokovi su pomaknuti – svi pregledi trebaju biti gotovi do 31.08. što je i više nego dovoljno vremena da svi stignete na red.

Sav administrativni dio pregleda obavit će se elektronskim putem. Stoga Vas molim da ispunite **Upitnik za roditelje** i pošaljete ga na mail dolores.kovac@gmail.com. Na mail pošaljite i **preslik cjepne** **iskaznice** kao i **eventualnu dodatnu dokumentaciju** (nalaz specijaliste ako dijete ima kroničnu bolest, nalaz psihologa, nalaz logopeda, Rješenje o tjelesnom oštećenju i sl.). Na taj način djetetov zdravstveni karton će biti u potpunosti ispunjen i prije vašeg dolaska. Molim da u mailu napomenete ako dijete ima neku teškoću zbog koje bi trebalo imati određene prilagodbe tijekom školovanja ili ukoliko smatrate da nije dovoljno zrelo za polazak u školu. Po dospijeću dokumentacije kontaktirat ćemo Vas i dogovoriti termin za Vaše dijete.

Dijete na pregled dolazi **u pratnji jednog roditelja**. Molim da na pregled dolazite u točno dogovoreno vrijeme, ni prije ni kasnije, kako bi se izbjeglo susretanje većeg broja pacijenata i ostavilo dovoljno vremena za dezinfekciju. Po dolasku obavlja se dezinfekcija obuće i ruku te mjerenje temperature beskontaktnim toplomjerom. Roditelj će potpisati **Izjavu o riziku** od zaraze korona virusom kojom potvrđuje da ni on ni dijete niti itko od ukućana nije bolesnik od covida niti je bio u kontaktu s oboljelim, kao i da nema temperaturu i respiratorne tegobe.

U čekaonici dijete obavlja zadani crtež. Stol i olovka se dezinficiraju nakon svakog djeteta. U sestrinsku sobu **dijete ulazi samo**, iznimno u pratnji roditelja. Medicinska sestra djetetu mjeri visinu, težinu, obim struka, krvni tlak, puls i provjerava vid na daljinu. Liječnik obavlja fizikalni pregled i procjenu zrelosti za polazak u školu. Savjetujem da djecu ne odijevate u „komplicirane“ odjevne kombinacije, već u jednostavnije odjevne predmete koje lako mogu sami skinuti i odjenuti. Nama su svi oni slatki i simpatični, bez obzira na modni izričaj. **Nakon pregleda slijedi revakcinacija** ( cijepljenje protiv ospica, zaušnjaka, rubeole i dječje paralize) ukoliko ne postoje kontraindikacije. Ponesite cjepnu iskaznicu djeteta da se upiše cjepivo.

**Nemojte odlaziti pedijatrima** (ili liječnicima obiteljske medicine) **po djetetov karton**, dovoljno ja da ispunite Upitnik i proslijedite nam nalaze ukoliko je dijete imalo većih zdravstvenih poteškoća. Na pregled **ne trebate donositi djetetov urin**. **Dijete ne trebate voditi na vađenje krvi**, no ako imate nalaz ne stariji od 31.08.2019., pošaljite ga ili donesite na pregled. Roditelji koji su kod nas bili na predbilježbama u prvoj polovici ožujka, dobili su uputnicu za laboratorij i zubnu putovnicu. Oni koji su obavili vađenje krvi – vaši nalazi su kod nas i svi su dobri! Također, prije pregleda **nije potrebno voditi dijete** **stomatologu**, no ako ste to već uspjeli obaviti donesite nam zubnu putovnicu. Djeca koja sada nemaju nalaz hemoglobina i /ili zubnu putovnicu, vađenje krvi i /ili pregled stomatologa će obaviti na jesen, odnosno kada to epidemiološka situacija bude dozvoljavala.

Radi vaše i naše sigurnosti **maksimalno vodimo računa o dezinfekciji i radimo sa zaštitnom opremom**. Iz istog razloga molim i Vas da **nosite maske** (ne djeca), da **ne dolazite bez prethodnog** **dogovora** telefonom ili mailom, **otkažete dolazak** **ako Vi ili dijete razvijete povišenu temperaturu ili** **respiratorne simptome**.

Ukoliko imate dodatnih pitanja, slobodno se obratite!

dr.med. Dolores Juretić-Kovač, spec.školske i sveučilišne medicine ZZJZ OBŽ, Služba za školsku medicinu Osijek, Drinska 8, soba 39 031 225 755 dolores.kovac@gmail.com